ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Οκτωβρίου 1992 σχετικά με την κατάρτιση προσθήκης στο κοινοτικό πλαίσιο στήριξης για την κοινοτική διαρθρωτική συνδρομή στη Γαλλία (Κορσική) για τη βελτίωση των συνθηκών μεταποίησης και εμπορίας των γεωργικών προϊόντων (Το κείμενο στη γαλλική γλώσσα είναι το μόνο αυθεντικό) (92/512/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των δραστηριοτήτων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων (1), και ιδίως το άρθρο 8 παράγραφος 5,

τον κανονισμό (ΕΟΚ) αριθ. 866/90 του Συμβουλίου της 29ης Μαρτίου 1990 περί βελτιώσεως των συνθηκών μεταποίησης και εμπορίας των γεωργικών προϊόντων (2), όπως τροποποιήθηκε από τον κανονισμό (ΕΟΚ) αριθ. 3577/90 (3), και ιδίως το άρθρο 7 παράγραφος 2,

Αφού ζητήθηκε η γνώμη της επιτροπής για την ανάπτυξη και την ανασυγκρότηση των περιφερειών,

Εκτιμώντας:

ότι, με την απόφασή της 89/637/ΕΟΚ (4), η Επιτροπή ενέκρινε το κοινοτικό πλαίσιο στήριξης για τη διαρθρωτική συνδρομή στη Γαλλία (Κορσική)-

ότι η γαλλική κυβέρνηση υπέβαλε στην Επιτροπή, μεταξύ της 19ης Μαρτίου και 20ής Ιουνίου 1991, πέντε τομεακά σχέδια που αφορούν τον εκσυγχρονισμό των συνθηκών μεταποίησης και εμπορίας των γεωργικών προϊόντων σύμφωνα με το άρθρο 2 του κανονισμού (ΕΟΚ) αριθ. 866/90-

ότι στα σχέδια που υποβλήθηκαν από το κράτος μέλος περιγράφονται οι κυριότερες από τις επιλεγείσες προτεραιότητες και υποδεικνύονται τρόποι χρησιμοποίησης της συνδρομής που παρέχεται στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Προσανατολισμού, συνδρομή η οποία προβλέπεται για την υλοποίηση του σχεδίου-

ότι τα μέτρα που υπάγονται στο πεδίο εφαρμογής του κανονισμού (ΕΟΚ) αριθ. 866/90 μπορούν να ληφθούν υπόψη από την Επιτροπή κατά την κατάρτιση των κοινοτικών πλαισίων στήριξης που αφορούν τις ζώνες που καλύπτονται από το στόχο αριθ. 1 σύμφωνα με τον τίτλο ΙΙΙ του κανονισμού (ΕΟΚ) αριθ. 2052/88-

ότι αυτή η προσθήκη στο κοινοτικό πλαίσιο στήριξης καταρτίστηκε σε συμφωνία με το ενδιαφερόμενο κράτος μέλος στα πλαίσια της εταιρικής σχέσης, όπως αυτή καθορίζεται στο άρθρο 4 του κανονισμού (ΕΟΚ) αριθ. 2052/88-

ότι όλα τα μέτρα που απαρτίζουν την προσθήκη στο κοινοτικό πλαίσιο στήριξης είναι σύμφωνα προς την απόφαση 90/342/ΕΟΚ της Επιτροπής της 7ης Ιουνίου 1990 σχετικά με τα κριτήρια επιλογής που πρέπει να λαμβάνονται υπόψη όταν πραγματοποιούνται επενδύσεις για τη βελτίωση των συνθηκών μεταποίησης και εμπορίας των γεωργικών και δασοκομικών προϊόντων (5)-

ότι η Επιτροπή είναι διατεθειμένη να εξετάσει το ενδεχόμενο συμμετοχής των άλλων δανειοδοτικών μέσων στη χρηματοδότηση του εν λόγω προσαρτήματος, στο πλαίσιο των ειδικών διατάξεων που διέπουν τη λειτουργία τους-

ότι, σύμφωνα με το άρθρο 10 παράγραφος 2 του κανονισμού (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 σχετικά με το συντονισμό των παρεμβάσεων των διαρθρωτικών ταμείων, αφενός, και μεταξύ αυτών και των παρεμβάσεων της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών μέσων, αφετέρου (6), η παρούσα απόφαση θα διαβιβαστεί στο κράτος μέλος ως δήλωση προθέσεων-

ότι, σύμφωνα με το άρθρο 20 παράγραφοι 1 και 2 του κανονισμού (ΕΟΚ) αριθ. 4253/88, η ανάληψη δημοσιονομικών υποχρεώσεων υπό τη μορφή συμμετοχής των διαρθρωτικών ταμείων στη χρηματοδότηση παρεμβάσεων που καλύπτονται από το κοινοτικό πλαίσιο στήριξης θα γίνει βάσει μεταγενέστερων αποφάσεων της Επιτροπής με τις οποίες θα εγκριθούν οι σχετικές ενέργειες-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Γεωργικών Διαρθρώσεων και Αγροτικής Ανάπτυξης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Καταρτίζεται η προσθήκη στο κοινοτικό πλαίσιο στήριξης για την κοινοτική διαρθρωτική συνδρομή το οποίο αφορά τη βελτίωση των συνθηκών μεταποίησης και εμπορίας των γεωργικών προϊόντων στη Γαλλία (Κορσική), και το οποίο καλύπτει την περίοδο από την 1η Ιανουαρίου 1991 έως τις 31 Δεκεμβρίου 1993.

Η Επιτροπή δηλώνει ότι προτίθεται να συμβάλει στην υλοποίηση αυτής της προσθήκης του κοινοτικού πλαισίου στήριξης σύμφωνα με τις αναλυτικές διατάξεις αυτού και σε συμμόρφωση προς τους κανόνες και τις κατευθυντήριες γραμμές των διαρθρωτικών ταμείων και των άλλων υφιστάμενων χρηματοδοτικών μέσων.

Άρθρο 2

Η προσθήκη στο κοινοτικό πλαίσιο στήριξης περιλαμβάνει τα ακόλουθα βασικά στοιχεία:

α) δήλωση των βασικών προτεραιοτήτων που λαμβάνονται υπόψη για την κοινή δράση στους ακόλουθους τομείς:

1. κρέας

2. οίνος

3. οπωροκηπευτικά (νωπά και μεταποιημένα)

4. γάλα και γαλακτοκομικά προϊόντα-

β) ενδεικτικό χρηματοδοτικό σχέδιο όπου αναφέρονται λεπτομερώς, σε σταθερές τιμές 1992, το συνολικό επιλέξιμο κόστος των προτεραιοτήτων που εγκρίθηκαν για την κοινή δράση της Κοινότητας και του ενδιαφερόμενου κράτους μέλους, ήτοι 8 659 217 Ecu για όλη την περίοδο, καθώς και τις χρηματοδοτικές ρυθμίσεις που προβλέπονται για δημοσιονομική βοήθεια από την Κοινότητα, κατανεμημένα ως εξής:

(σε Ecu) 1. κρέας 110 666 2. οίνος 602 936 3. οπωροκηπευτικά (νωπά και μεταποιημένα) 1 827 095 4. γάλα και γαλακτοκομικά προϊόντα 0 Σύνολο 2 540 696.

Το υπόλοιπο ποσό που αντιστοιχεί στην εθνική χρηματοδοτική συμμετοχή, ήτοι περίπου 1 555 543 Ecu για το δημόσιο τομέα και 4 562 978 Ecu για τον ιδιωτικό τομέα, μπορεί να καλυφθεί εν μέρει με κοινοτικά δάνεια από την Ευρωπαϊκή Τράπεζα Επενδύσεων και τα άλλα δανειοδοτικά μέσα.

Άρθρο 3

Η παρούσα δήλωση προθέσεων απευθύνεται στη Γαλλική Δημοκρατία. Βρυξέλλες, 22 Οκτωβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 185 της 15. 7. 1988, σ. 9. (2) ΕΕ αριθ. L 91 της 6. 4. 1990, σ. 1. (3) ΕΕ αριθ. L 353 της 17. 12. 1990, σ. 23. (4) ΕΕ αριθ. L 370 της 19. 12. 1989, σ. 32. (5) ΕΕ αριθ. L 163 της 29. 6. 1990, σ. 71. (6) ΕΕ αριθ. L 374 της 31. 12. 1988, σ. 1.